SKRIFTLIG FORESPØRGSEL E-1179/02

af Jonas Sjöstedt (GUE/NGL) til Kommissionen

(25. april 2002)

Om: Trykning af cirkapriser på bøger som sælges på det indre marked

I visse medlemslande bliver der trykt cirkapriser på bøgerne, i andre ikke. Nu har Markedsdomstolen i Sverige i sin afgørelse 2002/5 af 22. februar 2002 fundet, at det at et forlag angiver cirkapriser på pocketbooks anses for at udgøre en samvirkende eller samordnet praksis mellem forskellige virksomheder, hvilket anses for at stride mod konkurrencelovens paragraf 6.

EF's konkurrencebestemmelser (artikel 81 og 82 i Amsterdamtraktaten) har været model for den svenske lov om konkurrence. Loven skal tolkes ud fra EF-lovgivningen og EF-Domstolens praksis, idet der tages visse hensyn til de nationale forhold.

I Sverige er spørgsmålet nu blevet afgjort ved Markedsdomstolens afgørelse (afgørelsen kan ikke appelleres). Men finder Kommissionen, at forlagene skal have lov til at trykke cirkapriser på bøger, og finder Kommissionen, at det er i orden, at forskellige medlemsstater anvender artikel 81 og 82 på forskellig måde i dette tilfælde?

Svar afgivet på Kommissionens vegne af Mario Monti

(14. juni 2002)

Kommissionen er af den opfattelse, at trykning af vejledende udsalgspriser på bøger alt efter de nærmere omstændigheder i den pågældende sag kan indebære en begrænsning af konkurrencen i den i artikel 81, stk. 1, i EF-traktaten anvendte betydning(1). Kommissionen har imidlertid gentagne gange i tråd med retspraksis og navnlig Domstolens dom af 10. januar 1985 i Leclerc-sagen(2) gjort det klart, at den ikke ser nogen problemer i nationale aftaler om fastprisordninger for bøger, når blot de ikke i væsentlig grad påvirker samhandelen mellem medlemsstaterne(3). Nationale fastprisordninger kan på den anden side meget vel være i strid med de nationale konkurrenceregler, eftersom disse selv når de er udformet i tråd med EF-traktatens artikel 81 og 82 ikke omfatter kriteriet vedrørende påvirkning af samhandelen i EU. Dette gælder også § 6 i den svenske konkurrencelov. For så vidt som de nationale domstole lader EF-traktatens artikel 81 og 82 finde direkte anvendelse på nationale aftaler om fastprisordninger for bøger, vil de dog altid være bundet af EF-Domstolens relevante retspraksis.

Anvendelsen af nationale konkurrenceregler på fastprisordninger for bøger kan sagtens variere fra medlemsstat til medlemsstat. Det er i denne forbindelse vigtigt at understrege, at Marknadsdomstolen i Sverige synes udelukkende at have baseret sin afgørelse på den svenske konkurrencelovs paragraf 6 frem for på EF-traktatens artikel 81.

Hvad vigtigere er, vil forskelle på anvendelsen af national konkurrencelovgivning på trykning af vejledende udsalgspriser på bøger også afspejle de enkelte medlemsstaters accept eller afvisning af fastprissystemer for bøger. Størstedelen af medlemsstaterne har af grundlæggende kulturelle årsager vedtaget love om nationale fastprisordninger eller udtrykkeligt givet forlagene lov til at indgå aftaler om faste detailpriser på bøger. For eksempel fremgår det ligefrem eksplicit af den franske Lang-lov om faste bogpriser, at forlagene har pligt til tydeligt at angive detailprisen på bogens omslag, medens det i den tyske konkurrencelovgivning er en undtagelsesbestemmelse, der giver forlag mulighed for at aftale faste detailpriser (herunder at trykke prisen på bøgerne). Det er således kun visse medlemsstater, deriblandt Sverige, hvor der ikke findes et fastprissystem, der lader deres konkurrenceregler finde anvendelse på aftaler om fastprisordninger for bøger.

(1) Jf. navnlig nr. 47, 111 og 112 i Kommissionens meddelelse om retningslinjer for vertikale begrænsninger, EFT C 291 af 13.10.2000.

(2) Sag 229/83, Sml. 1985, s. 1.

(3) Se pressemeddelelsen af 22. marts 2002 fra Generaldirektoratet for Konkurrence (IP/02/461).